## Educació ajorna a l’11 de març la votació de la jornada contínua en cinc centres per la situació meteorològica

*** Numerosos municipis han suspés l’activitat lectiva, almenys els dies 4 i 5, per la qual cosa s’ha decidit ajornar la votació perquè la jornada es desenrotlle amb normalitat**

La Conselleria d’Educació, Cultura, Universitats i Ocupació, a través de la Direcció General d’Ordenació Educativa i Política Lingüística, ha emés una resolució en la qual informa de l’ajornament a l’11 de març de la votació en cinc centres educatius les famílies dels quals havien de decidir este dimecres si se sumaven a la jornada contínua o no.

La decisió s’ha pres amb motiu de la situació meteorològica. Així, es recorda que en nombroses localitats de les tres províncies de la Comunitat Valenciana els ajuntaments corresponents han suspés les activitats lectives, en molts casos almenys els dies 4 i 5 de març.

“Davant la impossibilitat dels centres educatius de desenrotllar la jornada de consulta a les famílies sobre la modificació de la jornada educativa, prevista inicialment per al dia 5 de març de 2025, s’ajorna la jornada de consulta amb la finalitat de garantir que es puga dur a terme el procediment de manera correcta i amb garanties”, ha assenyalat el director general d’Ordenació Educativa i Política Lingüística, Ignacio Martínez.

D’esta manera, la votació passa al dia 11 de març. Si es donara el cas que algun dels centres en els quals les famílies han de votar pertany a algun municipi que eixe dia tinga festiu local o festiu a efectes escolars, la consulta es farà excepcionalment el dia lectiu immediatament següent a l’indicat anteriorment. En estos casos, el centre educatiu haurà de comunicar esta circumstància a la Direcció General d’Ordenació Educativa i Política Lingüística en el seu escrit de sol·licitud.

Els cinc centres en els quals es votarà són el CEIP l’Hereu de Borriol, CEIP Censal de Castelló de la Plana, CEIP Jaime I el Conquistador de Paterna, CEIP Sanchis Guarner de Llocnou d’En Fenollet i CEIP Montolivet de València.

Fecha: 04/03/2025